
החלטה

1. 1.       בתאריך 2.1.06 החליט כב' השופט גריל להעביר את תיק 977/05 של בית משפט המחויז בחיפה, על כל בקשותיו לבית משפט  השלום. החלטה זו למעשה החלטה בבש"א 13580/05.

2. 2.       בפני בקשה לאישור התביעה שהגיש עו"ד איתי הפלר (להלן : "המבקש") כנגד היולט פקארד (ישראל) בע"מ (להלן : "המשיבה"), כתביעה ייצוגית, וזאת בהתאם לסעיף 35א לחוק הגנת הצרכן, התשמ"א – 1981 (להלן : "החוק"). 

3. 3.       הבקשה הוגשה ביום 27/9/05, עובר לכניסת חוק תובענות ייצוגיות, התשס"ו – 2006 (להלן : "החוק") מיום 12/3/06. 

4. 4.       סעיף 45(ב) לחוק קובע כי, ההוראות לפי חוק זה, למעט הוראות תקנות בעניין אגרות, יחולו גם על בקשות לאישור תובענה ייצוגית ועל תובענות ייצוגיות, אשר היו תלויות ועומדות לפני בית-המשפט ביום פרסומו של חוק זה. לאור האמור לעיל, תחולתו של החוק חלה גם על הבקשה שלפניי. 

5. 5.       לטענת המבקש, רכש הוא לפני יותר משנתיים מצלמה דיגיטאלית של חברת HP (להלן : "המצלמה"). המשיבה הינה השלוחה הישראלית של חברת HP. לאחר שמצלמתו התקלקלה פנה לשירות הלקוחות הטלפוני של הנתבעת. בפועל השיחה נערכה עם עובד של חברת  ICSC- Israeli Customer Support Center, אשר הינה חברה העובדת עבור המשיבה כקבלן (להלן : מרכז השירות הטלפוני).  

בשיחה הוסבר לו, כי הוא יוכל למסור את המצלמה באחת מנקודות השירות של המשיבה הפרושות ברחבי הארץ, ותמורת 75 ₪ (להלן : "התשלום") יקבל הצעת מחיר לתיקון. היה ויסכים להצעת התיקון, יקוזז התשלום מסכום ההצעה. 

ביום 6/8/05 מסר את המצלמה במרכז השירות המצוי בתל חנן, אשר בנשר. במקום הוסבר לו בשנית, על-ידי נציגת הנתבעת, כי עליו לשלם את התשלום בעבור קבלת הצעת מחיר לתיקון, אשר תישלח לו לאחר בדיקת המצלמה במעבדה הראשית של המשיבה. התשלום שולם על ידו. 

ביום 15/8/05 קיבל באמצעות הפקס הצעה להחלפת המצלמה מאותו דגם בעלות של 765 ₪ כולל מע"מ.

המבקש אשר ציפה להצעת תיקון, הופתע מכך, שהוצעה לו מצלמה מחודשת במחיר בו ניתן לרכוש מצלמה חדשה. עקב כך פנה לשירות הלקוחות הטלפוני של המשיבה, והתשובה שקיבל הפתיעה אותו עוד יותר : "הנתבעת איננה מתקנת מצלמות מקולקלות וכך גם איננה מחליפה חלקים במצלמות מקולקלות, אלא אך ורק מציעה ללקוח מצלמה מחודשת במקום המקולקלת". לשאלתו הכיצד הדבר, זכה הוא לתשובה, כי הנתבעת איננה מחזיקה מלאי של חלקי חילוף בארץ ואף איננה שולחת המצלמה לתיקון במעבדה המחזיקה מלאי של חלקי חילוף במקום אחר בעולם. 

6. במסגרת הבקשה לאישור תביעה ייצוגית טוען המבקש, כי המשיבה מטעה את ציבור צרכניה באמצעות מצג שווא, כאשר היא גובה שלא כדין 75 ₪ מכל לקוח ולקוח, זאת כאשר קבוצת הלקוחות מונה אלפים. 

הטעיה זו באיה לידי ביטוי בכך, שבעוד שהמשיבה גורמת לחשוב כי בעצם נשיאה בתשלום האמור, יקבל הלקוח הצעת מחיר לתיקון המצלמה המקולקלת, הרי שבפועל היא איננה מבצעת ו/או מתכוונת לבצע כל תיקון במצלמה שנמסרה לה והאפשרות היחידה הינה הצעתה למצלמה מחודשת. המשיבה מציגה מצג שווא כביכול היא מנהלת מעבדה, אלא שהיא לא מגלה, כי איננה מחזיקה מלאי חלקי חילוף בארץ וכי איננה מבצעת כלל וכלל תיקונים. 

אם ללקוח הייתה מוצגת האמת ביחס לשירות אותו מספקת המשיבה, הרי הלקוח לא היה מבצע את התשלום, אלא מבקש מלכתחילה לרכוש את המצלמה המחודשת (סביר להניח בחנות ולא דרך השירות /מעבדה של המשיבה).

באשר לתנאים לאישור תביעה כייצוגית, הרי שמתקיימים התנאים הנקובים בסעיף 35ב לחוק הגנת הצרכן. השאלות המהותיות של עובדה ומשפט משותפים לחברי הקבוצה, כך גם גודלה של הקבוצה, אשר מורכבת מלקוחות שרכשו מצלמות דיגיטאליות של המשיבה והן התקלקלו. לפי כימות שבצע, הרי שמדובר  בכ- 6,300 איש ואישה, לא כולל אלו שהקלקול ארע במהלך תקופת האחריות ואשר במסגרתה המשיבה אינה גובה את התשלום. לאור האמור לעיל סה"כ התשלום שגבתה המשיבה שלא כדין הינו 472,500 ₪. 

7. לאור התיקון שנעשה בחוק הגנת הצרכן, התבקש המבקש ביום 28/5/06 להודיע, אם הוא עומד על הבקשה . 

8. ביום 13/6/06 הודיע המבקש, כי על אף שסעיף 33 לחוק החדש ביטל את פרק ו'1 לחוק הגנת הצרכן, הפרק אשר היווה את המקור הנורמטיבי להגשת הבקשה לייצוג, עדין זכאי הוא כי, תביעתו תאושר כתביעה ייצוגית, תוך שינוי המקור הנורמטיבי. סעיף 3(א) לחוק קובע כי, תובענה ייצוגית תוגש על בסיס תביעות המפורטות בתוספת השנייה לחוק. בתוספת השנייה נקבע, כי ניתן להגיש בקשה לאישור תובענה יצוגית ב: "תביעה נגד עוסק, כהגדרתו בחוק הגנת הצרכן, בקשר לענין שבינו לבין לקוח, בין אם התקשרו בעסקה ובין אם לאו".  המשיבה עונה להגדרה המנויה בסעיף ההגדרות של חוק הגנת הצרכן, בכל הנוגע לעוסק. כן, המבקש עומד בתנאים המנויים בסעיף 4 (אילו הרשאים להגיש בקשה)  ו-8 (התנאים לאישור תובענה ייצוגית) לחוק. 

9. המשיבה אף היא, הגישה את תגובתה לבקשה, עובר לתיקון החוק (30/1/06), ובמסגרת תגובתה עומדות הטענות המרכזיות, בדבר היעדר עילת תביעה אישית, היעדר הטעיה ואי התקיימות התנאים לאישור בקשת הייצוג. 

10. בפניי התקיים דיון ביום 18/1/07, אשר במסגרתו העיד המבקש בעצמו ותצהירו הוגש וסומן כ- ת/1 ומר אבירי ישי, מנהל חטיבת הדפסה והדמיה אצל המשיבה, אשר תצהירו הוגש וסמן כ-נ/2 (להלן : "מר אבירי").  

11. באי כוחם המלומדים של הצדדים הגישו סיכומים מפורטים, מעמיקים ויסודיים בשאלות שבמחלוקת. כמו כן הפנו לפסקי דין רבים. הערכתי לב"כ הצדדים על תוכן הסיכומים. במסגרת הסיכומים פרט המבקש, את הסיבות שבגינן המשיבה מטעה את לקוחותיה ואת העילות לאישור התביעה כתביעה ייצוגית, אשר מבחינתו עומד הוא בהן. מנגד, טענה המשיבה כי, המשיב לא הוטעה וכי לא מתקיימות העילות הנקובות בחוק לאישור התביעה כתובענה ייצוגית, בנוסף התייחסה הנתבעת לשאלת הרחבת חזית אסורה ונטלי הוכחה בהם לא עמד המבקש. 

 

דיון 

12. לאחר ששמעתי את הצדדים, עיינתי בכתבי הטענות שהוגשו לרבות הסיכומים, אין מנוס, אלא לקבוע, כי לא נוצרה התשתית הנורמטיבית והראייתית לאישור התביעה כתביעה ייצוגית. 

13. המסגרת הנורמטיבית עליה השתית המבקש את בקשתו הינה, איסור הטעיה לפי סעיף 2(א) לחוק הגנת הצרכן, אשר זו לשונו : 

לא יעשה עוסק דבר - במעשה או במחדל, בכתב או בעל פה או בכל דרך אחרת לרבות לאחר מועד ההתקשרות בעסקה - העלול להטעות צרכן בכל ענין מהותי בעסקה (להלן - הטעיה); בלי לגרוע מכלליות האמור יראו ענינים אלה כמהותיים בעסקה :

(1) הטיב, המהות, הכמות והסוג של נכס או שירות...

(4) השימוש שניתן לעשות בנכס או בשירות, התועלת שניתן להפיק מהם והסיכונים הכרוכים בהם.... 

(12) קיומם של חלפים, אבזרים או חמרים המיוחדים או המתאימים לתיקון הנכס או לשימוש בו...

(15) השימוש הקודם שנעשה בנכס או היותו חדש או משופץ... "

 

14. המתווה לאישור התביעה כתביעה ייצוגית קבוע בחוק, ומכוחו על בית המשפט לבחון שני נושאים עיקריים : האם עומדת למבקש עילת תביעה אישית והאם מתקיימים יתר התנאים המנויים בסעיף 8 לצורך אישור התביעה כתביעה ייצוגית (ראה לעניין זה : א (מחוזי תל-אביב) 1126/05 זילברבוים אליעזר נ' בנק המזרחי (24/5/07)). 

 

הטעיה ועילה אישית 

15. 15.   המבקש טען במסגרת סיכומיו, כי הטעיית המשיבה אינה רק במעשה, אלא גם במחדל, דהיינו אי הגילוי של המשיבה כי איננה יכולה לבצע תיקונים והותרת מידע זה נסתר, מהווה מחדל המהווה הטעיה צרכנית. 

16. 16.   אקדים ואומר, כי למקרא סיכומי המבקש, ישנה הרחבת חזית אסורה בכל הנוגע לטענת ההטעיה והצגת מצג שווא. בעוד שהמבקש הצהיר, כי המשיבה אינה מבצעת כלל תיקונים, הרי שבסעיף 3 (כב) לסיכומיו טען, כי המשיבה איננה מוסרת ללקוח מידע לעניין העדר חלקי חילוף במעבדה ו/או כי אין ביכולתה לתקן 90% מהמכלולים במצלמה. הסיפא של האמור בסיכומים לא בא לזכרו  לא בבקשה ו/או  לא בתצהיר המבקש, ועל כן אין מקומו להישמע בסיכומים. 

17. 17.   המשיבה טוענת במסגרת סיכומיה כי, טענת המבקש בדבר הטעיה במחדל הינה הרחבת חזית אסורה. בלא צורך לדון בסוגיה האם זו הרחבת חזית אסורה או לאו, האומנם הוטעו לקוחות המשיבה בשל מעשיה ו/או מחדליה ? התשובה על כך שלילית. 

18. 18.   הטעיה הינה הצהרה כוזבת והיא נוצרת כאשר ישנו פער בין הדברים הנאמרים (או המוסתרים) לבין המציאות. הטעיה שתי צורות לה : האחת - הטעיה במעשה על דרך של מצג שווא הכולל פרטים שאינם תואמים את המציאות; והשנייה : הטעיה במחדל, דהיינו אי גילוי פרטים מקום שיש חובה לגלותם.  האיסור להטעיה מכוח הגנת הצרכן, רחב יותר מעילת ההטעיה על פי דיני החוזים והוא חל על כל "דבר העלול להטעות צרכן" גם אם הלה לא הוטעה בפועל (כאמור על ידי כב' השופטת שטרסברג-כהן, ברע"א 2837/98 שלום ארד ואח' נ' בזק, פד"י נד (1) 600). 

19. 19.   המבקש הצהיר, כי הטעית המשיבה את כלל לקוחותיה באה לידי ביטוי בהסתרת העובדה, כי המשיבה איננה מחזיקה מלאי חלקי חילוף וכי איננה מבצעת כלל וכלל תיקונים. היא גובה למעשה את התשלום ולא מספקת תמורתו כל שירות,  אלא אך ורק נותנת הצעה לרכוש מוצר אחר" (סעיף  10 ואילך). 

האומנם כך פני הדברים ? האם למשיבה אין שירות תיקונים והיא גובה כסף רק לשם מתן הצעה להחלפת המצלמה ? התשובה על כך שלילית. המשיבה מתקנת מצלמות דיגיטאליות ועל כן לא הטעתה את המבקש, כמפורט להלן : 

1. א.      במסגרת תגובת המשיבה מיום 30/1/06, צירפה דוגמאות לא ממצות של תיקונים אשר בוצעו על ידי טכנאיה. דוגמאות אלו לא נסתרו על ידי המבקש במסגרת חקירתו, אלא היפוכו של דבר, המבקש העיד כי : "אני יודע כי היו 15 מקרים, לפי נספחים שצרפה המשיבה, על פני שנתיים שבהם בוצע סוג כלשהו של 'תיקון' במקרים האלו לא הוצאה (צ"ל – הוצעה – ח.ל.ה) מצלמה מחודשת. למרות שלא הוצגה הצעת המחיר לתיקון, ככל המקרה ב- 15 המקרים האלו לא הוצעה מצלמה מחודשת". (ישיבה מיום 18/1/07, עמ' 4). 

2. ב.      המבקש נשאל האם האמור על ידו כי : "הנתבעת איננה מתקנת כלל וכלל מצלמות אלא אך ורק מציעה לרכוש מצלמה מחודש", נכון או לא. על כך השיב, כי זו הייתה ידיעתו בעת חתימתו על התצהיר, עריכת הבקשה או התביעה. למיטב ידיעתו החלק השני של המשפט אינו נכון : "דהיינו בהסתייגות של 15 מצלמות שמסמכים לגביהם הוגשו בפני ביהמ"ש" (ישיבה מיום 18/1/07, עמ' 4).   

3. ג.         המבקש הצהיר כאמור, כי התובעת לא גילתה לו כי איננה מחזיקה מלאי חלקי חילוף  (סעיף 10). גם הצהרה זו, הוכחה כלא נכונה. המבקש מודה בעת חקירתו כי, מארז למצלמה וכיסוי לעדשה הן כן חלקי חילוף (ישיבה מיום 18/1/07 עמ' 5). מר אבירי הצהיר (סע' 8), כי תקלות כגון אילו, מטופלות על ידי טכנאי מרכז השירות. בסוגיה זו, האמור על ידי מר אבירי, לא נסתר.  

 

20. המבקש אינו חולק על כך, כי חתם על נספח א' 3 לכתב התביעה, אשר כותרתו : "אישור תיקון לעבודה..." (ראה ישיבה מיום 18/1/07 עמ' 7). בהסכם הוסכם כדלקמן: 

"... במידה שעלות התיקון תהיה גבוהה מן הסכום שאושר לעיל תישלח לאישורך הצעת מחיר מעודכנת. דמי הבדיקה בסך 75 ₪ יחויבו גם אם אישור התיקון / הצעת המחיר לא יאושרו על ידך.

 

תנאים כלליים :

1. תיקון /החלפה : הלקוח מודע לכך ש- HP רשאית להחליט, בהתאם לשיקול דעתה ועפ"י מדיניות HP, אם לתקן את המוצר הפגום או להחליף את המוצר, או חלקים ממנו, למוצר חלופי, וללקוח לא תהא כל טענה כלפי HP בשל כך. המוצר היחידה או החלק החלופיים יכולים להיות משופצים או משומשים, ויהיו שווי ערך לחדשים, או טובים מהם, מבחינה פונקציונאלית. בחתימתו על ההצעה מאשר הלקוח כי המחיר שהוצע לו מבוסס על כך שהחלקים המוחלפים יושארו בידי HP וכי הוא מוותר על כל טענה או תביעה בשל כך, ככל שקיימת עפ"י הדין"(להלן : "טופס התיקון")

 

במילים אחרות,  הנתבעת פעלה במקרה זה – דהיינו הצעת הנתבעת להחלפת מצלמה מחודשת היא בהתאם לסעיף 1  לתנאים הכלליים לנספח א' 3. 

 

המבקש טען, כי לא קיבל כל הסבר על נספח א' 3 או כל פרט נוסף אחר. טענה זו, מוטב היה לה שלא תטען. התובע עורך-דין וחזקה עליו, כי קרא את הטופס, הבינו וחתם עליו ולא הוא שצריך הסבר נוסף.  

ההלכה היא, כי צד לחוזה אשר חתם על החוזה מבלי שקראו, מנוע מלטעון להפרת חובת הגילוי, שכן מנקודת מבט משפטית ואף מבחינה לוגית, לא ניתן לומר כי צד לחוזה שלא קראו, הוטעה בשל הפרת חובת הגילוי. אדם מוחזק כמי שיודע את תוכנו של מסמך עליו הוא חותם, ומי אשר לא טרח לקרוא הסכם עליו חתם, אין לו להלין אלא על עצמו בלבד (ע"א 9044/04 מיסטר מאני ישראל בע"מ נ' יצחק צוניאשוילי ואח' (24/6/07) והפסיקה שם). על אחת כמה וכמה עורך-דין. 

 

גם אם אניח, כי לא נמסר למבקש בזמן השיחה שקוימה עם העובד במרכז השירות הטלפוני, שאין חובה על המשיבה לתקן את המצלמה, אלא ביכולתה להציע ללקוח גם החלפה, הרי המבקש יכול היה לדעת זאת, בזמן שחתם על טופס התיקון. עובדה היא שהמבקש מסר את מצלמתו, תוך ידיעה שאין חובה לתקנה, ולא הלין על כך. אי-לכך, אין הוא יכול כעת לטעון כנגד המשיבה למצג שווא, או חוסר גילוי נאות. 

 

בנוסף, בהסכם עצמו נכתב בלשון שאינה משתמעת לשתי פנים, כי דמי הבדיקה בסך 75 ₪ יחויבו גם אם אישור התיקון / הצעת המחיר לא יאושרו על ידי הלקוח. משמע, ש- 75 ₪ הינם בעבור הבדיקה ועל המשיבה אין כל חובה להשיבם, במידה והלקוח לא מעוניין בהצעה שניתנה לו.  

 

21. 21.   המבקש עצמו הודה כי אין לו עילה אישית. המבקש נשאל, בהנחה שהמשיבה הייתה מסבירה לו שקיימת אפשרות שיקבל מוצר חדש, האם הוא חוזר בו מהתביעה. תשובתו הייתה, כי אם הייתה מסבירה לו, סביר להניח שלא הייתה לו עילה אישית (ישיבה מיום 18/1/07, עמ' 6). 

 
22. 22.   הרושם המתקבל מעדותו של המבקש, כי אינו יודע לאשורן את העובדות העומדות בבסיס בקשת הייצוג ולכן לא ניתן לומר, כי הוכחה עילתו האישית :
1. א.      כאשר המבקש נשאל האם המשיבה מחליפה מתג הפעלה, השיב בשלילה, אולם הוסיף, כי איננו יודע בוודאות (ישיבה מיום 18/1/07, עמ' 3). 

2. ב.      המבקש נשאל האם לפי ידיעתו האישית המשיבה לא מחזיקה שום חלקי חילוף בישראל, ועל כך השיבה כי : "לפי ידיעתי האישית היא איננה מחזיקה חלקי חילוף" (ישיבה מיום 18/1/07, עמ' 4). המבקש לא פירט, ולו בזעיר אנפין, על מה מבסס את ידיעתו האישית הזו. 

 

23. 23.   רואה אני לנכון להתייחס לשתי טענות נוספות : 

1. א.      המבקש טוען להטעיה כבר בשלב המשא ומתן טרם כריתת החוזה, דהיינו בשיחה עם נציג השירות הטלפוני, עובר למסירת המצלמה לתיקון. לטענתו כבר אז,  הטלפן לא מסר מידע מלא ואמיתי לעניין פרטיהם המהותיים של העסקה, דהיינו, כי המשיבה לא מתקנת מצלמות, אלא רק מציעה רכישת מצלמה חדשה. 

 

דין טענה זו להידחות. כפי שהוכח לעיל, למשיבה יש שירות של תיקוני מצלמות, והא ראיה הדוגמאות הלא ממצות של תיקונים אשר צורפו לתגובת המשיבה מיום 30/1/06, דוגמאות אשר כאמור לא נסתרו על ידי המבקש במסגרת חקירתו (ראה : ישיבה מיום 18/1/07, עמ' 4). אשר על כן, לא ניתן לומר, כי המבקש הוטעה כבר בשלב הטרום חוזי.  

2. ב.      המבקש טוען, כי המצהיר מטעם המשיבה, מר אבירי, לא יכול להואיל למשיבה בנקודה שהועלתה בסעיף א' לעיל, שכן המוצהר על ידו הינו בגדר עדות שמיעה, היות וחברת ICSC הינה חברת חיצונית שאינה בבעלות המשיבה, ומר אבירי לא היה נוכח בשיחות שבין נציגי השירות לבין לקוחות המשיבה ובוודאי אינו יכול להעיד על דברים שאמרו נציגי השירות ללקוחות המשיבה. 

פשיטא, אמת הדבר, אולם אין בכך רבותא. קיימת אופציה לתיקון המצלמות אצל המשיבה, בניגוד לטענת התובע, כי הנתבעת עוסקת אך ורק בהחלפת מצלמות. למעשה, אין חשיבות ראייתית כל שהיא לעדות מר אבירי לעניין האמור בשיחה המנוהלת עם הטלפנים במרכז השירות. 

 

יתר על כן, החובה על המבקש להוכיח את המצג המטעה, באמצעות הצגת נהלי מרכז השירות הטלפוני ו/או להעיד מי מעובדיו. על-סמך שיחה אחת בלבד שהוא קיים, אין מקום לטענה, כי כך נוהגת המשיבה באלפי הפניות אליה. 

יתכן אומנם כי בית-המשפט היה מקבל תמונה יותר טובה, לו הביאה בנוסף למר אבירי, את האדם האחראי באופן ישיר על המוקדנים. אני משערת, כי ממילא, היות והמשיבה סברה שאין לבקשה כל בסיס, לא רצתה להגדיל את הוצאותיה. בסופו של דבר, הנטל על המבקש להוכיח, כי מתקיימים היסודות המצדיקים את אישור התביעה כתובענה ייצוגית.  

 

24. 24.   סיכומו של דבר המבקש לא הוכיח עילת תביעה אישית, לא הוכיח כי קיים פער בין מה שהוצג לו ו/או לא הוצג לו לבין המציאות הלכה למעשה, ולא הוכיח כי נגרם לו נזק. 

 

העילות המנויות בסעיף 8 לחוק התובענות הייצוגיות 

25. 25.   חרף האמור לעיל, מכוח החוק החדש, עדיין אין בהיעדרה של עילה אישית, כדי למנוע מבית המשפט אישור של תביעה יצוגית וזאת מכוח סעיף 8(ג)(2),  ובתנאי שהתקיימו כל התנאים האמורים בסעיף 8(א) : 

(א) בית המשפט רשאי לאשר תובענה ייצוגית, אם מצא שהתקיימו כל אלה: 

(1) התובענה מעוררת שאלות מהותיות של עובדה או משפט המשותפות לכלל חברי הקבוצה, ויש אפשרות סבירה שהן יוכרעו בתובענה לטובת הקבוצה; 

(2) תובענה ייצוגית היא הדרך היעילה וההוגנת להכרעה במחלוקת בנסיבות הענין; 

(3) קיים יסוד סביר להניח כי ענינם של כלל חברי הקבוצה ייוצג וינוהל בדרך הולמת; הנתבע לא רשאי לערער או לבקש לערער על החלטה בענין זה; 

(4) קיים יסוד סביר להניח כי ענינם של כלל חברי הקבוצה ייוצג וינוהל בתום לב".

כך גם, נפסק על ידי כב' השופט גרוניס ברע"א 2022/07 בזק בינלאומי הראשון לישראל בע"מ נ' אר-און השקעות בע"מ (13/8/07).  

 

26. 26.   האם מתקיימים התנאים המנויים בסעיף 8(א) לחוק ? התשובה על כך שלילית.  התנאים המנויים בסעיף 8 לחוק הינם תנאים מצטברים, ודי בהיעדר אחד מהם על-מנת שבית המשפט לא יאשר תובענה כתובענה ייצוגית. 

27. 27.   אקדים ואומר כי, איני רואה עין בעין את טענת המשיבה, כי עצם הגשת הבקשה על ידי המבקש אינה בגדר ייצוג הולם. נכון הוא שיכולות להתעורר בעיות אתיות מכוח היות המבקש מייצג את עצמו, שכן מחד מתיימר לייצג את כלל חברי הקבוצה לרבות הוא עצמו, ומאידך עתיד להיות הוא עד בתביעה. עם זאת, במידה והיו מתקיימים יתר התנאים, האמורים בסעיף 8 לחוק, בית-המשפט רשאי היה מכוח סעיף 8(ג)(1) להורות על החלפת ב"כ מייצג. 

28. 28.   במקרה זה, המבקש לא עונה לקריטריונים המנויים בסעיף 8(א)(1) ו- 8(א)(2). טענות המבקש הינם נוגעות לו אישית ואין בהם כדי ללמד על כלל לקוחות המשיבה (ראה בעניין זה פס"ד אוריון להלן). אין זה מן הנמנע שכלל הלקוחות קיבלו את ההסבר שהמבקש טוען שאינו קבלו, או כי, ידעו והבינו שהמשיבה אינה חייבת להציע עלות תיקון מצלמתם ויכולה להציע את החלפתה,ושלא כמבקש כלל לא סברו שמאן דהוא הטעה אותם. 

29. 29.   אין המדובר בקבוצה עד כמה שניתן להגדירה בתובענות ייצוגיות, קבוצה הומוגנית. טול למשל מקרה, שבו לקוח טוען, כי חברה מסוימת הבטיחה ביום מסוים לכלל לקוחותיה הנחה במכירת מוצריה, וביום זה לא ניתנה ההנחה, או אז ניתן לומר כי המדובר בקבוצה של לקוחות הומוגנית. אין כך בענייננו, הטענה להטעיה נעוצה כאן,  בשיחה שקוימה עם שירות התמיכה, ואשר נמשכה לאחר מסירת המצלמה. אין המדובר בשאלות מהותיות של עובדה או משפט המשותפות לכלל חברי הקבוצה, שכן לא הוכח ולו בראשית ראיה, שהמשיבה הטעתה את יתר לקוחותיה. 

30. 30.   הדרך היעילה וההוגנת להכרעה במחלוקת, נשוא התובענה אינה על דרך של תביעה ייצוגית, שכן בירור התביעה כתביעה ייצוגית יביא לסרבולה, היות והיא דורשת בירור פרטני ואינדיבידואלי של כל אחד מאלפי הלקוחות אשר פנה למשיבה, האם הוא פנה למרכז השירות הטלפוני, האם הוסברו לו אופציות התיקון או החלפת המצלמה, האם הבין את הסכם התיקון עליו חתם, האם נזקק להסבר נוסף עליו וכיוצ"ב. די בכך בכדי לא לאשר את התביעה כתביעה ייצוגית. לעניין זה האמור על ידי כב' השופט נורית אחיטוב, ת.א 2384/04  אוריון אלפרד יוסיפון נ' בנק לאומי לישראל בע"מ (25/12/2007) : 

"חזקה על מי שמקבל חשבון בנק שהוא מעיין בו ובודק אותו ויודע באיזה סיווג סווג חשבונו ומהם היתרונות והחסרונות באותו סיווג. לא מן הנמנע שמקבלי המשכורות יעדיפו חשבונות משודרגים וקבלת אשראי מוזל על פני פטור מעמלות ואי-קבלת אשראי מורחב. כדי לשייך את כלל מקבלי המשכורת לקבוצה אחידה צריך יהיה לערוך בירור עובדתי ופרטני לכל אחד מן הלקוחות השונים והרבים. לפיכך, גם מטעם זה אין התביעה ראויה להידון כתובענה ייצוגית".

 

סיכומו של דבר 

31. הבקשה לאישור התביעה כתביעה ייצוגית נדחית. 

32. המבקש ישלם למשיבה הוצאות ושכ"ט באופן כולל בסך של 20,000 ₪. 

33. מכוח האמור בסעיף 14(ב) לחוק תשלח מזכירות בית-המשפט את ההחלטה למנהל בתי המשפט, לשם רישומה בפנקס. 

34. לאור האמור לעיל יודיע התובע, בתוך 30 יום אם הוא עדיין עומד על תביעתו האישית. 

35. ת.פ. 25.2.08. 

 

המזכירות תמציא העתקים לב"כ הצדדים.

 

ניתנה היום י' בשבט, תשס"ח (17 בינואר 2008) בהעדר הצדדים.

 

 

	חנה לפין-הראל, שופטת


קלדנית: ליאת חרלופסקי.
 
 
 

 

 

